
Betegtájékoztató: Információk a felhasználó számára

Droglycan 200 mg/250 mg kemény kapszula

kondroitin-nátrium-szulfát/glükózamin-hidroklorid
	Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is    szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak. 
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

1.
Milyen típusú gyógyszer a Droglycan és milyen betegségek esetén alkalmazható?
A Droglycan egy kemény kapszula, amely két hatóanyagot tartalmaz. Ez egyik hatóanyag a kondroitin-szulfát, a másik pedig a glükózamin-hidroklorid. Mindkét hatóanyag a nem-szteroid gyulladáscsökkentő és a reumaellenes gyógyszerek csoportjába tartozik.

A Droglycan a térd oszteoartritiszes (ízületi porckopás) tüneteinek kezelésére szolgál olyan felnőtt betegek esetében, akiknek közepesen erős-erős fájdalma van, és akiknek a kondroitin-szulfáttal és glükózamin-hidrokloriddal végzett kombinált kezelés a megfelelő.

2.
Tudnivalók a Droglycan szedése előtt

Ne szedje a Droglycan-t:
· ha allergiás a kondroitin-szulfátra, a glükózaminra, vagy a gyógyszer (6. pontban felsorolt) egyéb összetevőjére.

· ha allergiás a tengeri eredetű élelmiszerekre (kagylók, rákfélék), mivel a glükózamin tengeri eredetű élelmiszerből származik.

Figyelmeztetések és óvintézkedések

A gyógyszer szedése előtt beszéljen kezelőorvosával vagy gyógyszerészével:
· Ha csökkent cukor- (glükóz-) toleranciája van, mert ilyenkor gyakoribb vércukorszint-ellenőrzésre lehet szükség, amikor megkezdi a glükózamin-kezelést.

· Ha vese- vagy májkárosodása van, mivel nem végeztek klinikai vizsgálatokat ilyen betegekkel, így náluk nem ismert a javasolt adagolás.

· Beszéljen kezelőorvosával, ha súlyos szívbetegsége van.

Gyermekek és serdülők

A gyógyszer alkalmazása nem javasolt 18 éven aluli gyermekek és serdülők számára.

Egyéb gyógyszerek és a Droglycan 
Feltétlenül tájékoztassa kezelőorvosát vagy gyógyszerészét a jelenleg vagy nemrégiben alkalmazott, valamint alkalmazni tervezett egyéb gyógyszereiről.
Óvatosan kell eljárni, ha a Droglycan‑t más gyógyszerekkel kell együtt adni, különösen az alábbiakkal: 

· véralvadásgátlásra használt, bizonyos típusú gyógyszerek (például warfarin, dikumarol, fenprokumon, acenokumarol és fluidion). Felerősödhet ezen gyógyszerek hatása, ha glükózaminnal együtt alkalmazzák azokat. Az ilyen kombinációkkal kezelt betegeket ezért nagyon körültekintően kell ellenőrizni, amikor a glükózamin-kezelést megkezdik vagy leállítják.
· fertőzések kezelésére szolgáló gyógyszerekkel (antibiotikumokkal, pl. tetraciklinnel, klóramfenikollal vagy penicillinnel) együtt szedi. 
További tájékoztatásért kérdezze kezelőorvosát vagy gyógyszerészét.

A Droglycan egyidejű bevétele étellel és itallal
Ez a gyógyszer étkezés előtt, közben vagy után is bevehető. Azonban ha gyakran vannak gyomorpanaszai a gyógyszerek bevételekor, az étkezés után ajánlott a gyógyszer bevétele. 

Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Nem ismert, hogy a Droglycan hatóanyagai bekerülnek-e az anyatejbe. Ezért ne szedje ezt a gyógyszert, ha szoptat, mivel nem áll rendelkezésre elegendő adat a csecsemő egészségére kifejtett hatásra vonatkozóan.

Bármilyen gyógyszer szedése előtt beszéljen kezelőorvosával vagy gyógyszerészével.
A készítmény hatásai a gépjárművezetéshez és a gépek kezeléséhez szükséges képességekre

Ha szédül vagy álmos, ne vezessen gépjárműveket, illetve ne kezeljen gépeket.

3.
Hogyan kell szedni a Droglycan‑t?
A gyógyszert mindig a jelen Betegtájékoztatóban leírtaknak, illetve a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.
A gyógyszer ajánlott adagja napi 3-szor 2 kapszula.

A kapszulákat szétrágás nélkül, megfelelő mennyiségű vízzel kell lenyelni. 

Ha az előírtnál több Droglycan-t vett be
Ha az előírtnál több kapszulát vett be, fejfájás, forgó jellegű szédülés, tájékozódási zavar, ízületi fájdalom, hányinger, hányás vagy hasmenés léphet fel, habár valószínű, hogy semmilyen tünetet nem fog tapasztalni. Ilyen esetekben tájékoztassa kezelőorvosát.

Ha elfelejtette bevenni a Droglycan-t
Beveheti az elfelejtett adagot, amikor eszébe jut, de ne vegyen be naponta 6 kapszulánál többet.

Ha idő előtt abbahagyja a Droglycan szedését 

A tünetek visszatérhetnek. Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. 
Azonnal tájékoztassa kezelőorvosát, ha az alábbi mellékhatások bármelyikét tapasztalja: Légúti fertőzés, húgyúti fertőzés vagy mellkasi fájdalom.

A Droglycan szedésekor leggyakrabban megfigyelt mellékhatások a következők:

Gyakori (10‑ből legfeljebb 1 beteget érinthet):

· fejfájás;

· hasmenés, hányinger, emésztési zavar, puffadás (bélgázok).

Ritka (1000‑ből legfeljebb 1 beteget érinthet):

· megváltozott ízérzés;

· gyomorfájás;

· gasztroözofageális reflux (olyan betegség, amelyben étel vagy folyadék áramlik vissza a gyomorból a nyelőcsőbe, amely a szájat és a gyomrot összekötő cső);

· székrekedés, gyomorégés, hasi puffadás;

· izomgörcsök, fájdalom az egyik végtagban;

· kimerültség;

· légúti fertőzés, húgyúti fertőzés;

· megemelkedett májenzim-szintek;

· megváltozott vizeletvizsgálati értékek.

A kizárólag kondroitin-szulfáttal kezelt betegeknél megfigyelt (és a fentiekben fel nem sorolt) mellékhatások a következők: 

Nagyon ritka (10 000‑ből legfeljebb 1 beteget érinthet):

· ödéma, vízvisszatartás;

· allergiás reakció.

A kizárólag glükózamin-hidrokloriddal kezelt betegeknél megfigyelt (és a fentiekben fel nem sorolt) mellékhatások a következők:

Nem gyakori (100‑ból legfeljebb 1 beteget érinthet):

· pirosság vagy kiütés a bőrön, és viszketés.

Nem ismert gyakoriság (a rendelkezésre álló adatokból nem állapítható meg):

· az arc, a nyelv vagy a torok duzzanata;

· csalánkiütés, a boka, a láb vagy a lábfej duzzanata;

· szédülés, hányás;

· a vércukorszint-értékek romlása a cukorbetegeknél.

Általánosságban véve a gyógyszerrel végzett kezelés során esetlegesen fellépő mellékhatások enyhék, és a gyógyszer szedésének abbahagyásával elmúlnak.

Ha úgy gondolja, hogy az Önnél kialakult bármely mellékhatás súlyos, vagy bármilyen, a jelen betegtájékoztatóban nem említett mellékhatást tapasztal, tájékoztassa kezelőorvosát vagy gyógyszerészét.

Mellékhatások bejelentése 

Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell a Droglycan‑t tárolni?
Legfeljebb 30 °C‑on tárolandó. A nedvességtől való védelem érdekében az eredeti csomagolásban tárolandó. 

A gyógyszer gyermekektől elzárva tartandó!

A dobozon feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6. A csomagolás tartalma és egyéb információk
Mit tartalmaz a Droglycan?
· A készítmény hatóanyagai a kondroitin-szulfát – melyet szarvasmarhaporcból állítanak elő –, és a glükózamin-hidroklorid.
200 mg kondroitin-nátrium-szulfátot és 250 mg glükózamin-hidrokloridot tartalmaz kapszulánként.

· Segédanyagként magnézium-sztearátot tartalmaz.

Milyen a Droglycan külleme, és mit tartalmaz a csomagolás? 
A Droglycan egy türkiz színű kemény zselatin kapszula.

A Droglycan kartondobozonként 90 db kapszulát tartalmaz, 6 db, egyenként 15 db kapszulát tartalmazó PVC/PVDC//Al buborékcsomagolásban.

A forgalomba hozatali engedély jogosultja
LABORATORIO REIG JOFRE, S.A.

Gran Capitán, 10

08970 Sant Joan Despí (Barcelona)
Spanyolország

Gyártó
NOUCOR HEALTH S.A. 
Avda. Camí Reial 51-57

08184 – Palau-Solità i Plegamans (Barcelona) 
Spanyolország
SINCROFARM, S.L.

c/ Mercuri, 10. Pol. Ind. Almeda

08940 Cornellà de Llobregat (Barcelona)
Spanyolország
Ezt a gyógyszert az Európai Gazdasági Térség tagállamaiban az alábbi neveken engedélyezték:

Finnország: Droglican

Ausztria, Franciaország: Cartifit
Magyarország: Droglycan

Lengyelország: Chronada

PVC/PVDC//Al buborékcsomagolás

